POCHYTANY FRANCEK
Prziszoł Francek z roboty a robiył na dole
Już był jakiś zły jak wyloz ze szole.
Wypiył sztyry piwa bo koło gruby zaroz budka z piwym była
Już dużo lot bergmonom tam służyła.
W doma zupa mu nie szmakowała
Baba Gynia mu sie nie podobała.
Nerwowały go dziecka
Bo sie czimały Gynie za kecka.
Gynia lotała jak oparzono
Żeby szmakowała zupa Franckowi-jego ulubiono.
Franckowi zupa i tak nie szmakowała
Bo niby za dużo fetu w sobie miała.
„Fet ni ma zdrowy na wontroba i żołondek
Zaroz tu zrobia w chałupie porzondek !”
Tak butlowoł i wadziył sie Francek o ta zupa
Dzieci i Gynia mieli z tej haje strachu kupa.
Chciała mu wyoślić że zupa uwarzono je jak zowdy,po starymu
I nie wiy czamu nie szmakuje Franckowi wnerwionymu.
On jom nie słochoł i dali dondroł , bronczoł jak pofyrtany
Bo był do porzondku pochytany.
Zimioki,kapusta i miynso też były źle uważone
Bo uznoł że wszysko je za słone.
Na drugi dziyń wiedzioł że mo przeszkrobane
Prziszoł z roboty potulny jak baranek.
Prziwitała go yno Amelka jego dziołszka mało
Ale w chałupie obiadym wcale nie woniało.
Talyrz na stole narychtowany
Łeżka i chlyb masłym pomazany.
Prziszła Gynia ze spory zaboczono
Nic nie godo – jak pultok czerwono.
Co to ?- Francek sie dziwo
A Gynia na talyrz leje mu piwo.
„Mosz sam Francik na obiod zupa chmielowo
Rychtyk dobro i bardzo zdrowo.
Ni ma w nij fetu nie zaszkodzi ci na wontroba i żołondek
Dzisiej jo w chałupie robia porzondek.
Skosztuj i powiydz czy ci szmakuje
Taki obiod na pewno ci pasuje.
Raduj sie chłopie takom zupom
A magi i soli dej se som.
Jo ci jom nie posolyła
Żebych jak wczora nie przedobrzyła.”
Fronkła chadrom do ausgusa-ausgus kromym zaciepany
Zebrała dziecka i szła na obiod do mamy.
Francek jak gupi siedzioł przi talyrzu piwa
Nie było mu do śmiychu- ni ma sie co dziwać.
Bo choby padoł nie wiym co mondrego
Zrobiyła baba z niego-gupka skończonego.
Dała mu baba nauczka że sie mu odechciało
Teraz po szychcie pije jedne piwo i nie halace że to je mało.
Po jednym piwie rozum i rozsondek je zdrowy
A teraz chłopy na grubie wołajom go „Chmielowy”
Marietta Nikel
ces_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn bam_Latn pol_Latn szl_Latn szl_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn nob_Latn slv_Latn pol_Latn ltz_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn mri_Latn